Document ID: 31990L0404

*****
ΟΔΗΓΙΑ ΤΟΥ ΣΥΜΒΟΥΛΙΟΥ
της 27ης Ιουλίου 1990
για τροποποίηση της οδηγίας 66/403/ΕΟΚ περί εμπορίας σπόρων γεωμήλων προς φύτευση
(90/404/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας:
ότι η οδηγία 66/403/ΕΟΚ (2), όπως τροποποιήθηκε τελευταία από την οδηγία 89/366/ΕΟΚ (3), καθορίζει τους κοινοτικούς κανόνες για την εμπορία σπόρων γεωμήλων προς φύτευση στην Κοινότητα·
ότι, ενόψει του εκσυγχρονισμού των μεθόδων πολλαπλασιασμού, θα πρέπει να προβλεφθεί κοινοτική διαδικασία για τη θέσπιση ειδικών κανόνων που θα εφαρμόζονται για την εμπορία σπόρων γεωμήλων προς φύτευση που παράγονται με μικροπολλαπλασιαστικές μεθόδους·
ότι η οδηγία 66/403/ΕΟΚ προβλέπει, επίσης, στο άρθρο 15 παράγραφος 2, ότι, μετά την προέλευση ορισμένων ημερομηνιών, τα κράτη μέλη δεν είναι πλέον δυνατόν να προβαίνουν μόνα τους στη διαπίστωση κατά πόσον οι σπόροι γεωμήλων προς φύτευση που συλλέγονται σε τρίτες χώρες είναι ισοδύναμοι με εκείνους που συλλέγονται στο εσωτερικό της Κοινότητας και είναι σύμφωνοι με τις διατάξεις της εν λόγω οδηγίας·
ότι, εντούτοις, δεδομένου ότι δεν είχαν ολοκληρωθεί οι εργασίες για τη θέσπιση της κοινοτικής ισοδυναμίας για όλες τις ενδιαφερόμενες τρίτες χώρες, το άρθρο 15 παράγραφος 2α της οδηγίας 66/403/ΕΟΚ επέτρεπε στα κράτη μέλη να παρατείνουν μέχρι τις 31 Μαρτίου 1989 την περίοδο ισχύος των ισοδυναμιών που είχαν ήδη καθορίσει για ορισμένες χώρες μη καλυπτόμενες από τις κοινοτικές ισοδυναμίες·
ότι το εν λόγω έργο παραμένει ατελές και ότι, κατά συνέπεια, θα πρέπει να παραταθεί η άδεια που παρέχεται στα κράτη μέλη με το άρθρο 15 παράγραφος 2α·
ότι, προκειμένου να επισπευσθεί η κοινοτική λήψη αποφάσεων στον εν λόγω τομέα, πρέπει να προβλεφθεί κοινοτική διαδικασία για μελλοντικές παρατάσεις της εν λόγω άδειας,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 66/403/ΕΟΚ τροποποιείται ως εξής:
1. Στο άρθρο 3, προστίθεται η ακόλουθη παράγραφος:
«4. Όσον αφορά τους σπόρους γεωμήλων προς φύτευση που παράγονται με μικροπολλαπλασιαστικές μεθόδους και δεν πληρούν τις απαιτήσεις της παρούσας οδηγίας σχετικά με το μέγεθος, οι ακόλουθες διατάξεις είναι δυνατόν να καθοριστούν σύμφωνα με τη διαδικασία που προβλέπεται στο άρθρο 19:
- παρεκκλίσεις από ειδικές διατάξεις της παρούσας οδηγίας,
- όροι εφαρμοστέοι στους εν λόγω σπόρους γεωμήλων προς φύτευση,
- ονομασίες που χρησιμοποιούνται για τους εν λόγω σπόρους γεωμήλων προς φύτευση.».
2. Στο άρθρο 15, η παράγραφος 2α αντικαθίσταται από το ακόλουθο κείμενο:
«2α. Επιτρέπεται στα κράτη μέλη να παρατείνουν μέχρι τις 31 Μαρτίου 1990 την ισχύ των αποφάσεων που έχουν εκδοθεί σύμφωνα με την παράγραφο 2, εφόσον οι εν λόγω αποφάσεις εφαρμόζονται μόνον εάν συμφωνούν με τις υποχρεώσεις των κρατών μελών που απορρέουν από τους κοινοτικούς κανόνες στο φυτοϋγειονομικό τομέα, που έχουν θεσπιστεί με την οδηγία 77/93/ΕΟΚ (*), όπως τροποποιήθηκε τελευταία από την οδηγία 89/439/ΕΟΚ(**).
Η προθεσμία που αναφέρεται στο πρώτο εδάφιο είναι δυνατόν να παραταθεί για τις τρίτες χώρες, σύμφωνα με τη διαδικασία πυο προβλέπεται στο άρθρο 19, εφόσον τα διαθέσιμα στοιχεία δεν επιτρέπουν τη διαπίστωση σύμφωνα με την παράγραφο 1 και για όσο χρόνο αυτά τα στοιχεία δεν επιτρέπουν αυτήν τη διαπίστωση.
(*) ΕΕ αριθ. L 26 της 31. 1. 1977, σ. 20.
(**) ΕΕ αριθ. L 212 της 22. 7. 1989, σ. 106.».
Άρθρο 2
Η παρούσα οδηγία απευθύνεται στα κράτη μέλη.
Βρυξέλλες, 27 Ιουλίου 1990.

Labels: 3
17
6